b"\n_START_ARTICLE_\nSul\xc2\xb7la (cognom)\n_START_PARAGRAPH_\nSul\xc2\xb7la (en llat\xc3\xad Sulla) va ser el nom d'una fam\xc3\xadlia romana d'origen patrici que formava part de la gens Corn\xc3\xa8lia. _NEWLINE_Originalment aquesta fam\xc3\xadlia va portar el nom Ruf\xc3\xad (Rufinus) fins que Publi Corneli Ruf\xc3\xad, que era flamen dialis i pretor, va agafar el nom de Sul\xc2\xb7la en la Segona Guerra P\xc3\xbanica. Alguns autors suposen que Sulla t\xc3\xa9 el mateix significat que Rufus o Rufinus, que voldria dir vermell, i es referiria al color vermell\xc3\xb3s de la pell o al color vermell dels cabells. Plutarc ho entenia aix\xc3\xad, perqu\xc3\xa8 diu que el dictador Sul\xc2\xb7la portava aquest nom per unes taques vermelles que tenia a la cara, que contrastaven amb les zones blanques. Macrobi d\xc3\xb3na una explicaci\xc3\xb3 bastant diferent, ja que deriva el nom de Sybilla i diu que se li va donar a Publi Corneli Ruf\xc3\xad quan va introduir per primer cop els Ludi Apollinares seguint les instruccions dels llibres sibil\xc2\xb7lins i d'aix\xc3\xb2 va venir el nom Sybilla, escur\xc3\xa7at aviat a Sul\xc2\xb7la. Quintili\xc3\xa0 tamb\xc3\xa9 considera que Sul\xc2\xb7la era un sobrenom que definia peculiaritats f\xc3\xadsiques. Alguns autors moderns creuen que Sul\xc2\xb7la derivaria de Sura, un cognomen rom\xc3\xa0 utilitzat per diverses gens."